text: Pas på sommerhuset i frosten
  03 februar 2012 kl. 14.38
  De kommende dages voldsomme frostgrader kan give store vandskader i sommerhuset, hvis ikke du følger få enkle råd.
  Når temperaturen viser tocifrede minusgrader, er der grund til at være ekstra opmærksom på vandrør og tilslutninger. Især sommerhuse, som er ubeboede i vinterperioden og dårligere isoleret, er i farezonen. Med få enkle råd kan du undgå sprængte vandrør og vandskader, som i værste fald kan ødelægge store dele af dit sommerhus.
  
  4 gode råd
  TV SYD har fået 4 gode råd af Klinting Vandværk. Vandværket leverer vand til flere tusinde sommerhuse ved Henne Strand. 
  1. Luk for vandet til hele sommerhuset.
  2. Lad hanerne løbe indtil alt vandet er løbet ud af rørene. 
  3. Hæld giftfri frostvæske i toiletter og udløb.
  4. Få en vvs-tekniker til at blæse det sidste vand ud af rørene med en kompressor. Har du en kompressor kan du eventuelt gøre det selv.
  
  Det tager uger at opdage skaderne
  - Hvis uheldet er ude kan der gå flere uger, før vi finder frem til lige præcis det sommerhus med vandskader. Derfor er der vigtigt, at man sikrer sig, siger driftsleder af Klinting Vandværk Jens Kruse Madsen.
  Vand fryser som bekendt ved minusgrader, men ved hårde frostgrader, som de kommende dage byder på, kan vandet udvide sig voldsomt og sprænge jernrørene. Forsikringsselskaberne dækker ikke selvforskyldte frostskader.
  Se med i TV SYD i aften.
  